**אהבת הארץ/יהודה עמיחי**

וְהָאָרֶץ מְחֻלֶּקֶת לִמְחוֹזוֹת הַזִּכָּרוֹן וּגְלִילֵי הַתִּקְוָה ,

וְתוֹשְׁבֵיהֶם מִתְעַרְבְּבִים אֵלֶּה עִם אֵלֶּה ,

כְּמוֹ חוֹזְרִים מֵחֲתֻנָּה עִם חוֹזְרִים מִלְּוַיַּת הַמֵּת .

וְהָאָרֶץ לֹא מְחֻלֶּקֶת לְשִׁטְחֵי מִלְחָמָה וּלְשִׁטְחֵי שָׁלוֹם .

וּמִי שֶׁחוֹפֵר גֻּמָּה נֶגֶד פְּגָזִים

יָשׁוּב וְיִשְׁכַּב בָּהּ עִם נַעֲרָתוֹ ,

אִם יִחְיֶה לַשָּׁלוֹם .

וְהָאָרֶץ יָפָה .

אֲפִלּוּ אוֹיְבִים מִסָּבִיב מְקַשְּׁטִים אוֹתָהּ

בְּנֶשֶׁק מַבְרִיק בַּשֶּׁמֶשׁ

כְּמַחֲרזֶֹת עַל צַוָּאר .

וְהָאָרֶץ אֶרֶץ חֲבִילָה:

וְהִיא קְשׁוּרָה הֵיטֵב וְהַכֹּל בָּהּ, וְהִיא קְשׁוּרָה חָזָק

וְהַחוּטִים לִפְעָמִים מַכְאִיבִים .

וְהָאֶרֶץ קְטַנָּה מְאֹד ,

וַאֲנִי יָכוֹל לְהָכִיל אוֹתָהּ בְּתוֹכִי ,

סַחַף הַקַּרְקַע סוֹחֵף גַּם אֶת מְנוּחָתִי

וּמִפְלַס הַכִּנֶּרֶת תָּמִיד בְּתוֹדַעְתִּי .

וְלָכֵן אֲנִי יָכוֹל לָחוּשׁ אוֹתָהּ כֻּלָּהּ

בַּעֲצִימַת עַיִן: יָם-עֵמֶק-הַר .

וְלָכֵן אֲנִי יָכוֹל לִזְכֹּר אֶת כָּל אֲשֶׁר קָרָה בָּהּ

בְּבַת אַחַת, כְּאִישׁ שֶׁזּוֹכֵר

אֶת כָּל חַיָּיו בְּרֶגַע מוֹתוֹ.